Nu er det op til juristerne at afgøre, om der skal rejses tiltale mod den tidligere lejrchef i asyllejren i Næstved. Foto: Jan Søe

Send til din ven. X Artiklen: Sag om fyret lejrchef overdraget til anklagemyndighed Modtagerens email * : Din e-mail * : Dit navn * : Evt. kommentar: *) skal udfyldes.

Sag om fyret lejrchef overdraget til anklagemyndighed

Næstved - 06. juli 2016 kl. 15:39 Af Helle Hansen Kontakt redaktionen: sndk@sn.dk

Efterforskningen af sagen om den fyrede lejrchef fra asyllejren i Næstved er afsluttet.

Politiet overgiver i dag sagen til anklagemyndigheden.

- Det er nu op til juristerne, om der er grund til at rejse tiltale mod nogen for magtmisbrug og for at have begået vold, siger Allan Holm, leder af Lokalpolitiet i Slagelse, som har stået for efterforskningen efter ønske fra Lokalpolitiet her i Næstved. Det skete for at undgå spørgsmål om inhabilitet, da Lokalpolitiet i Næstved har tæt kontakt til asylcentret i dagligdagen.

Den daværende lejrchef i asyllejren i Næstved lagde i starten af maj en asylansøger i benlås og truede vedkommende med fængsel, hvis ikke han holdt op med at lave ballade i hans lejr.

Episoden blev videofilmet og lagt på Youtube, og på baggrund af dette klip og efterfølgende omtale i Information blev lejrchefen fyret. Sagen blev herefter anmeldt til politiet af Langeland Kommune, som driver asylcentret i Næstved og havde ansat den pågældende lejrchef.

Sidst i juni fik den pågældende asylansøger fra Syrien en dom på 20 dages fængsel for at true en anden asylansøger og en medarbejder på stedet på livet. Når dagene er afsonet, udvises han af landet og har indrejseforbud de næste seks år.

Det, anklagemyndigheden i Slagelse skal tage stilling til, er dog udelukkende, om der skal rejses tiltale mod den daværende lejrchef eller andre ansatte i asyllejren for magtmisbrug eller for vold i forbindelse med den videofilmede episode.

Det gør juristerne på baggrund af de afhøringer, som Lokalpolitiet i Slagelse har foretaget siden de fik sagen overdraget i slutningen af maj.

relaterede artikler

Byret renser bortvist lejrchef og giver ham erstatning 23. august 2017 kl. 17:27

Flygtning frikendt for dødstrusler mod lejrchef 06. december 2016 kl. 06:13

DF-ordfører kræver fyret lejrchef genansat 05. august 2016 kl. 16:01